राजस्थान के भरतपुर में बस हादसा, 11 यात्रियों की मौत, 15 अन्य घायल
राजस्थान के भरतपुर जिले में एक ट्रेलर ट्रक (भारी सामान ढोने वाला ट्रक) ने बुधवार तड़के एक बस को पीछे से टक्कर मार दी, जिससे उसमें सवार गुजरात के 11 यात्रियों की मौत हो गई और कम से कम 15 अन्य घायल हो गए। पुलिस ने यह जानकारी दी।
#WATCH राजस्थान: भरतपुर जिले के हंतरा के पास जयपुर-आगरा राजमार्ग पर एक ट्रेलर वाहन के बस से टकरा जाने से 11 लोगों की मौत हो गई और 12 घायल हो गए। SP भरतपुर मृदुल कछावा ने पुष्टि की। बस में सवार यात्री गुजरात के भावनगर से उत्तर प्रदेश के मथुरा जा रहे थे।
वीडियो अस्पताल से हैं जहां… pic.twitter.com/Jbq9Jahhan
— ANI_HindiNews (@AHindinews) September 13, 2023
राजस्थान के मुख्यमंत्री अशोक गहलोत और राज्यपाल कलराज मिश्र ने हादसे पर दुख जताते हुए मृतकों के प्रति संवेदना व्यक्त की और घायलों के जल्द स्वस्थ्य होने की कामना की।
गहलोत ने सोशल मीडिया मंच ‘एक्स’ पर कहा, ‘‘भरतपुर में गुजरात से धार्मिक यात्रा पर आए श्रद्धालुओं की बस में एक ट्रेलर ट्रक के टक्कर मारने की घटना में 11 लोगों की मौत अत्यंत दुखद है। पुलिस और प्रशासन के अधिकारी मौके पर मौजूद हैं तथा घायलों को अस्पताल में भर्ती कराया गया है।’’
उन्होंने कहा, ‘‘मैं ईश्वर से सभी दिवंगतजनों की आत्मा को शांति देने एवं उनके परिजनों को यह दुख सहने की हिम्मत प्रदान करने की प्रार्थना करता हूं। ईश्वर सभी घायलों को जल्द स्वस्थ्य करे।’’
राज्यपाल मिश्र ने एक बयान में कहा कि ईश्वर से मृतकों की आत्मा को शांति देने और उनके परिजनों को यह दुख सहने की शक्ति प्रदान करने की प्रार्थना करता हूं। मिश्र ने घायलों के शीघ्र स्वस्थ होने की कामना भी की।
पुलिस ने बताया कि बस गुजरात के यात्रियों को उत्तर प्रदेश के मथुरा ले जा रही थी, तभी वह तड़के करीब साढ़े चार बजे राजस्थान के भरतपुर में हादसे का शिकार हो गई।
पुलिस के मुताबिक, बस लखनपुर इलाके में अंतरा फ्लाईओवर पर रुकी थी, तभी ट्रेलर ट्रक ने उसे पीछे से टक्कर मार दी। अधिकारियों ने बताया कि हादसे में बस में सवार पांच पुरुष और छह महिला यात्रियों की मौके पर ही मौत हो गई।
पुलिस नियंत्रण कक्ष के अनुसार, मृतकों की पहचान अंतू, नंदराम, लल्लू, भरत, लालजी, उसकी पत्नी मधुबेन, अंबाबेन, कंबुबेन, रामूबेन, अंजूबेन और अरविंद नामक यात्री की पत्नी मधुबेन के रूप में हुई है। पुलिस ने बताया कि सभी मृतक गुजरात के भावनगर जिले के दिहोर के रहने वाले थे।
न्यूज़ एजेंसी भाषा के इनपुट के साथ
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
awa_Deva hin_Deva awa_Deva hin_Deva min_Latn hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva